Gregorius, episcopus, servus servorum Dei, dilectis filiis abbati et conventui Sancti-Remigii Senon., salutem et apostolicam benedictionem. Abolenda in partibus Gallicanis consuetudo, seu corruptela potius, ut asseritis, inolevit quod cum originarii ecclesiarum quos homines de corpore patria censuit nuncupandos, ad alienum dominium fugitivi migrantes, necessitate conditionis proprie, declinare certarunt, ac coram judice competenti pristine conditionis repetantur objectu: auctores causam proprietatis et originis agitantes nisi inter cruenta duelli spectacula eorum fundetur intentio. Ab actione proposita repelluntur; licet de jure suo per alia documenta legitima sint docere parati: Unde cum contingat multotiens ex causa simili vos repelli, propter quod ecclesia vestra non modicam sustinet in suis juribus lesionem, petistis nobis super hoc per sedem apostolicam provideri. Nos, igitur, attendentes monamachias esse prohibitas, ut nobis contra hujusmodi homines volentibus experiri, quolibet legitimo probandi genere quod indulgetur a jure, in casu predicto uti liceat, consuetudine hujusmodi non obstante, devotioni vestre auctoritate presentium indulgemus. Nulli ergo hominum liceat hanc paginam nostre concessionis infringere, vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum, Laterani, V idus julii; pontificatus nostri, anno septimo.